Observasjon under bank / butikkaktivitet





Klassen har fått utdelt ”tilbudsavis” og bankbøker av studentene. Butikk og bank skal lekes





Min gruppe (gruppe 2) blar ivrig i avisa og velger fort ut varene de ønsker å kjøpe. Jenta i gruppen krysser av melk, sjokolade og smør. ”Det blir 8 kroner”, sier hun og regner summen av de 3 varene fort i hodet.  En gutt sier: ”Jeg skal ha bamsechips, iskrem og eplejuice”.  Han regner på fingrene og holder 9 fingrer nede som iskremen koster, han teller videre neste vare slik: 10, 11, 12. Når han kommer til den siste varen starter han tellingen på 13, 14 osv og teller videre ved hjelp av fingrene. Han tenker og regner høyt: ”Det blir 21 kroner til sammen”. ”Hvordan skriver jeg 21?” spør han meg. Jeg svarer: ”Først et 2 tall og så et 1 tall. ”Ja, det stemmer” sier han.  R. tenker inni seg og sier: ”Jeg går i banken”. ”Det skal jeg også” sier A. ”Jeg skal handle for 9 kroner, men jeg tar ut alle pengene nå, for jeg skal gå flere ganger”. 





Gruppe 2 blir valgt til å stå i bank/butikk først. Gruppen er raskt på plass og har inntatt sine roller før jeg rekker bort. En har satt seg i kassen, en står bak disken og to sitter i banken. De er veldig dedikerte til sine ”roller”.  De bankansatte har 3 esker med henholdsvis10 kroner, 5 kroner og 1 kroner i. De gir ut det beløpet kundene spør om og noterer i bankbøkene hva som står igjen. Det er bra å ha en voksen som hjelper til her, da det er litt vanskelig å gi igjen samt skrive tall samtidig. 





A. sitter i butikkassen og har et lite skrin med vekslepenger og en kuleramme som hjelpemiddel. De fleste kundene vet hva de skal betale og A. stoler på dette. Elevene snakker hyggelig sammen og lever seg inn i rollene som kunde og ansatt. Noen ”kunder” trenger hjelp for å regne sammen når det er 3 varer eller når varene er litt dyre. Da snakker de sammen høyt eller bruker kulerammen. Det å gi tilbake penger krever litt ekstra tankevirksomhet. Eksempel:


H:  ”Jeg skal ha melk til kr 2,- og juice til kr 4,-. Her får du 10 kroner”.


A: ” Takk”, sier han og teller litt på fingrene og gir tilbake 4 kroner. 





Gruppen vår byttes ut og skal være kunder. De springer ned og henter bankbøkene sine. A. tar ut alle, mens to andre tar ut 30 kr og den siste tar ut nøyaktig beløp. De går så i butikken, plukker varene sine og går til slutt i kassen for å betale. Det blir litt ventetid i kassen, men det går bra. Alle tar oppgaven seriøst og synes at det er gøy å leke butikk.





Etter handlerunden lager de en tegne- og regnefortelling over varene de har handlet. Jenta på gruppen tegner en flott tegning over varene hun kjøpte. Prisene setter hun ved siden av varen og regner sammen. Plusstallet har hun skrevet som en x. A og H. skriver prisene, tegner varene og regner sammen. Den fjerde har ikke tegnet, men har istedenfor skrevet navnet på varene og prisene og lagt sammen. 





Guttene på gruppa gjentar bank/butikk aktiviteten mange ganger, mens jenta nøyer seg med to, for hun har så lyst å tegne ”studentane”.                                                                                                              


